ธุรกิจน้ำเกลือ เหมือนน่าเบื่อ แต่รายได้ไม่น้อย
รู้หรือไม่ว่า.. น้ำเกลือ ที่เราเห็นเป็นประจำตามร้านขายยามีรายได้กว่า พันล้านบาทต่อปี  และเป็นอีกหนึ่งสิ่งที่ใกล้ตัวเรามากกว่าที่คิด  แล้วน้ำเกลือใกล้ตัวเราขนาดไหน? ลงทุนแมนจะเล่าให้ฟัง
30 เม.ย. 2562

ธุรกิจน้ำเกลือ เหมือนน่าเบื่อ แต่รายได้ไม่น้อย / โดย ลงทุนแมน
รู้หรือไม่ว่า..
น้ำเกลือ ที่เราเห็นเป็นประจำตามร้านขายยามีรายได้กว่า พันล้านบาทต่อปี 
และเป็นอีกหนึ่งสิ่งที่ใกล้ตัวเรามากกว่าที่คิด
แล้วน้ำเกลือใกล้ตัวเราขนาดไหน?
ลงทุนแมนจะเล่าให้ฟัง
ก่อนอื่นเรามาทำความรู้จักกับ น้ำเกลือกันก่อน..
หลายคนอาจเคยได้ยินว่า น้ำเกลือใช้ล้างแผล
แต่ในความเป็นจริงแล้ว น้ำเกลือไม่ได้มีฤทธิ์ในการฆ่าเชื้อใดๆ..
โดยพื้นฐานแล้วน้ำเกลือที่เราเรียกกันทั่วไปจะมีความเข้มข้นประมาณ 0.9%
ตัวเลขดังกล่าว อธิบายง่ายๆ ก็คือ ในน้ำกลั่น 100 มิลลิลิตร จะมีส่วนผสมของเกลือโซเดียมคลอไรด์อยู่ 0.9 กรัม หรือภาษาทางการแพทย์ที่เรียกว่า Normal Saline Solution (NSS)
ซึ่งที่มาที่ไปของความเข้มข้น เป็นระดับความเข้มข้นระดับเดียวกันกับ ของเหลวในร่างกายของมนุษย์ เพื่อคงสภาพของเซลล์ต่างๆ ไว้ไม่ให้เสียหาย
ในกรณีนี้ตัวอย่างง่ายๆ ก็คือ การให้น้ำเกลือเวลาเราป่วยนั่นเอง
เมื่อร่างกายเราอ่อนเพลีย และไม่สามารถดื่มน้ำได้ในปริมาณที่เหมาะสม
พยาบาลจะให้น้ำเกลือเรา เพื่อปรับสมดุลของน้ำและเกลือแร่ในร่างกาย และชดเชยพลังงานที่เราเสียไป นั่นเอง..
นอกจากนี้ น้ำเกลือบางประเภทอาจมีส่วนผสมเฉพาะทางการแพทย์
เช่น การเพิ่มปริมาณน้ำตาลเด็กซ์โตรสเพื่อให้น้ำตาลทำหน้าที่แทนอาหาร
ในกรณีที่ผู้ป่วยไม่มีความสามารถในการทานอาหารด้วยตนเอง
นอกจากการใช้งานทางการแพทย์
น้ำเกลือก็สามารถนำมาใช้ในชีวิตประจำวันได้เช่นกัน
ตัวอย่างเช่น
เมื่อเราได้รับบาดแผล การใช้น้ำเกลือล้างแผล
จึงเป็นการทำให้แผลสะอาดขึ้น โดยไม่ทำให้เซลล์ของผิวหนังเสียหาย
ก่อนที่จะใช้ทิงเจอร์ไอโอดีน หรือแอลกอฮอล์ในการฆ่าเชื้อโรคในลำดับถัดไป..
นอกจากการทำให้แผลสะอาดขึ้น
ธุรกิจน้ำเกลือยังมีแนวโน้มที่จะเติบโตตามธุรกิจคอนแทคเลนส์
รู้หรือไม่ว่า..
ประชากรทั่วโลกมีแนวโน้มที่จะมีอาการสายตาสั้นมากขึ้น
สัดส่วนประชากรที่สายตาสั้น ต่อประชากรทั่วโลก
ปี 2010 ประมาณ 28% 
ปี 2050 ถูกคาดการณ์ว่าจะเพิ่มเป็น 50%
หรือพูดง่ายๆ คือ 1 ใน 2 คน ที่เดินผ่านเราจะเป็นคนสายตาสั้น
ซึ่งสอดคล้องกับเทรนด์ในยุคปัจจุบันที่เราหันมาสวมคอนแทคเลนส์มากขึ้น
ปกติเวลาเราแช่คอนแทคเลนส์ น้ำยาแช่คอนแทคเลนส์จะมีส่วนประกอบที่สามารถขจัดคราบโปรตีน
หากเราใส่คอนแทคเลนส์ทันที ตาของเราอาจจะมีอาการระคายเคือง
ณ จุดนี้ ผู้สวมคอนแทคเลนส์หลายคนก็นำน้ำเกลือมาล้างก่อนเพื่อช่วยลดอาการดังกล่าวได้เช่นกัน..
นอกจากนี้น้ำเกลือยังสามารถนำมาล้างจมูก ล้างตา บ้วนปาก รวมไปถึงการเช็ดหน้า หรือเช็ดเครื่องสำอางบางประเภท
รู้หรือไม่ว่า.. 
Klean & Kare เป็นหนึ่งในแบรนด์น้ำเกลือที่เราอาจเห็นได้ตามร้านขายยาทั่วไป
โดยแบรนด์นี้ถูกผลิตโดยโรงงานอำนวยเภสัช ที่เปิดกิจการมาตั้งแต่ปี พ.ศ. 2498
ภายหลังเปลี่ยนชื่อเป็น เอ.เอ็น.บี. ลาบอราตอรี่ (อำนวยเภสัช)
โดยบริษัทมีสินค้าตั้งแต่ผ้าเช็ดทำความสะอาด จุกล้างจมูก น้ำยาล้างคอนแทคเลนส์ และน้ำเกลือ
[caption width="300" align="alignnone"]
 cr.imagepoolwise
[/caption]
ปี 2558 รายได้ 1,184 ล้านบาท กำไร 188 ล้านบาท
ปี 2559 รายได้ 1,337 ล้านบาท กำไร 212 ล้านบาท
ปี 2560 รายได้ 1,340 ล้านบาท กำไร 210 ล้านบาท
แสดงว่ารายได้ทุกๆ 100 บาทของบริษัท เป็นกำไรสูงถึง 16 บาท..
สัดส่วนรายได้ของบริษัทมีทั้งในและต่างประเทศ เช่น กัมพูชา ลาว มาเลเซีย พม่า ฟิลิปปินส์ สิงคโปร์ เอธิโอเปีย ฮ่องกง เนปาล ศรีลังกา และเยเมน
ปัจจุบัน บริษัทแห่งนี้ถูกซื้อกิจการ และดำเนินธุรกิจอยู่ภายใต้ธุรกิจในเครือ BDMS เจ้าของโรงพยาบาลหลายแห่งที่เป็น 1 ใน 10 บริษัทมูลค่ามากสุดในประเทศไทย
ผู้เล่นอีกรายที่น่าสนใจคงหนีไม่พ้น บริษัท เยเนอรัล ฮอสปิตัล โปรดัคส์ 
ผู้ผลิตเวชภัณฑ์ทำธุรกิจมากว่า 50 ปี
ปี 2558 รายได้ 871 ล้านบาท กำไร 56 ล้านบาท
ปี 2559 รายได้ 1,032 ล้านบาท กำไร 154 ล้านบาท
ปี 2560 รายได้ 1,037 ล้านบาท กำไร 157 ล้านบาท
รวมถึงบริษัท ไทยโอซูก้า ผู้ผลิตอาหารทางการแพทย์ก็เข้ามาลงทุนในธุรกิจน้ำเกลือ 
ด้วยงบลงทุนกว่า 900 ล้านบาท
ปี 2558 รายได้ 2,102 ล้านบาท กำไร 223 ล้านบาท
ปี 2559 รายได้ 2,399 ล้านบาท กำไร 273 ล้านบาท
ปี 2560 รายได้ 2,544 ล้านบาท กำไร 266 ล้านบาท
ทั้งหมดนี้แสดงให้เห็นว่า 
ธุรกิจน้ำเกลือที่ดูน่าเบื่อ และเราเห็นเป็นประจำตามร้านขายยา
แต่ธุรกิจนี้กลับมีขนาดใหญ่กว่าที่คิด
ซึ่งเป็นสิ่งที่ทุกคน ไม่ว่าวันใดวันหนึ่งก็ต้องใช้มัน
ถ้าเราคิดทำธุรกิจอะไร
ลองมองดูอย่างน้ำเกลือ
อะไรที่ดูเหมือนน่าเบื่อ
แต่จริงๆ แล้วมีคนใช้มันเยอะ
สิ่งนั้นมันอาจเป็นขุมทรัพย์ให้กับเรา..
----------------------
ติดตามเรื่องหลากหลาย จากผู้เขียนเก่งๆในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0 ได้ที่
Lazada: 
Shopee: 
----------------------
References
-BDMS, Annual Report 2018
-DBD Data Warehouse
-A.N.B. Laboratories
-Honestdocs.co